Так то и было за довгы роки. «В народных школах учило ся на так званом руськом языцѣ по грамматицѣ Панькевича, котра з каждым новым выданьем приближала ся к украинскому литературному языку…» Коли наконець недовольство таков школнов политиков так наросло, же року 1937 министер школства Чехословакии нарядив школный референдум, за традицийну грамматику выповѣли ся 73.19% , за грамматику Панькевича— 26.8%. Довольны были и Чехи, одношѣня котрых к Украинцям зачало ся мѣняти: они указали себе демократами и потвердили свое становиско волев народа. Незадоволены референдумом были лем украинскы организации и коммунисты.